ગોંડલની નજીક જ આવેલી રાજવાડીના જમીનનાં વિવાદમાં ત્રણ – ત્રણ હત્યાઓ થઈ ચૂકી છે. બે જૂથ વચ્ચે આ રાજવાડીની જમીનને લઈને વટ , વેર અને વર્ચસ્વની લડાઈમાં ખૂબ રાજકીય અને કાનૂની દાવપેચ લડવામાં આવ્યા. રાજવાડીનો વિવાદ દાયકાઓથી ગોંડલ પંથકમાં ચર્ચાનો વિષય બન્યો છે ત્યારે રાજવાડીના પ્રકરણ પર એક નજર કરીએ તો રાજાશાહીના સમયમાં રાજવી પરિવારનો આ વાડી પ્રત્યે ખૂબ લગાવ હતો. શહેરની નજીક મોકાની આ જગ્યા હતી. સ્થાનિક કેટલાક આગેવાનો તો કહે છે, રાજવી ભગવતસિંહજી તો રાજવાડીની આ જમીન પર ગોંડલ સ્ટેટની કચેરીઓ માટે સચિવાલય બનાવવાની ઈચ્છા ધરાવતા હતા. પણ તેમનું આ સપનું સાકાર ન થયું. રાજાશાહીનો યુગ પૂરો થયો પણ આ જમીન રાજવી પરિવાર પાસે રહી હતી. કોટડા રોડ પર આવેલી આશરે ૩પ એકર જેટલી જમીન રાજવાડી તરીકે જાણીતી બની હતી. લાખો – કરોડોની કિંમતની આ રાજવાડીની જમીન પર વર્ચસ્વની લડાઈ પણ શરૂ થઈ હતી.